COMAN บวกแรงเกือบ 4% หลังงบ Q3 โตเกิน 2 เท่าตัว โบรกฯ อัพเป้าใหม่ 9 บ.
COMAN บวกแรงเกือบ 4% หลังงบ Q3 โตเกิน 2 เท่าตัว ล่าสุด ณ เวลา 15.21 น. อยู่ที่ 8 บาท บวก 0.30 บาท หรือ 3.90% สูงสุดที่ 8.20 บาท ต่ำสุดที่ 7.85 บาท ด้วยมูลค่าซื้อขาย 57.66 ล้านบาท ด้าน โบรกฯ อัพเป้าใหม่ 9 บ. คาดกำไร Q4/60 โตต่อเนื่องถึง Q1/61 รับผลดีเข้าสู่ไฮซีซัน
10 พ.ย. 2560

ผู้สื่อข่าวรายงานว่า ราคาหุ้น บริษัท โคแมนชี่ อินเตอร์เนชั่นแนลจำกัด (มหาชน)หรือ COMAN ล่าสุด ณ เวลา 15.21 น. อยู่ที่ 8 บาท บวก 0.30 บาท หรือ 3.90% สูงสุดที่ 8.20 บาท ต่ำสุดที่ 7.85 บาท ด้วยมูลค่าซื้อขาย 57.66 ล้านบาท ขณะที่ดัชนีตลาดหุ้นไทยโดยรวมลบ 0.40%

ทั้งนี้ ราคาหุ้น COMAN ปรับตัวขึ้น หลังจากรายงานผลการดำเนินงานไตรมาส 3/60 มีกำไร 9.06 ล้านบาท เพิ่มขึ้น 256% จากปีก่อนมีกำไร 2.55ล้านบาท ขณะที่ 9 เดือนแรกมีกำไร 16.61 ล้านบาท ลดลง 8% จากปีก่อนมีกำไร 18.20 ล้านบาท
ด้าน บล.ฟินันเซีย ไซรัส แนะนำ “ซื้อ” COMAN ปรับราคาเป้าหมายเป็น 9 บาท/หุ้น ในฐานะหุ้น Turnaround ที่กำลังได้แรงหนุนอย่างมากจากการขยายตัวของภาคท่องเที่ยว ขณะที่ ประสบการณ์ในอดีตจะทำให้การซื้อกิจการเกี่ยวเนื่องกับธุรกิจเดิมมีความระมัดระวังมากขึ้น และไม่เป็นตัวถ่วงงบเหมือนที่เกิดกับ MSL
โดยคาดว่ากำไรไตรมาส 4/60 ต่อเนื่องถึงไตรมาส 1/61 จะเร่งตัวขึ้น เพราะเป็น High Season ของการท่องเที่ยว อีกทั้งความกังวลในการตั้งด้อยค่าของ MSL ที่มีกว่า 64 ล้านบาท ดูผ่อนคลายลงชั่วคราว โดยเฉพาะปีนี้ที่น่าจะปิดงานและทำกำไรได้ตามเป้าราว 10-12 ล้านบาท
ส่วนปีหน้าแม้ยังต้องลุ้นกับประเด็นนี้ที่อาจเป็นตัวถ่วงงบ แต่จะถูกหักล้างกับการรับรู้กำไรของซินเนเจอร์เต็มปี ซึ่งในภาวะปกติจะมีรายได้จากการขายซอฟแวร์และติดตั้งฮาร์ดแวร์ให้ร้านอาหารชั้นนำทั่วประเทศในระดับใกล้เคียงกันคือ 8-10 ล้านบาทต่อปี
อย่างไรก็ตาม ยังคงคาดกำไรปี 61 เติบโต 92% จากปีก่อนอยู่ที่ 42 ล้านบาท และโตต่อเนื่องเฉลี่ย 15% ต่อปีตามอุตสาหกรรมท่องเที่ยวในปี 62-63